549.104 REGOLAMENTI DWAR L-ATT DWAR L-AMBJENT U L-IPPJANAR TAL-IŻVILUPP (ASSENJAMENT TAL-ATTIV, DRITTIJIET, DEBITI, OBBLIGI U FUNZJONIJIET L-AVVIŻ LEGALI 109 tal-2016 u 113 tal-2017. L-AVVIŻ LEGALI 109 tal-2016 u 113 tal-2017. 1. It-titolu ta’ dawn ir-regolamenti hu r-Regolamenti dwar l-Att dwar l-Ambjent u l-Ippjanar tal-Iżvilupp (Assenjament tal-Attiv, Drittijiet, Debiti, Obbligi u Funzjonijiet). 2. Riċevibbli u drittijiet, responsabbilta-jiet u obbligi assenjati lill-Awtorità tal-Ippjanar. Kap. 552. Mill-4 ta’ April 2016 kull riċevibbli u drittijiet, responsabbilitajiet u obbligi tal-Awtorità ta’ Malta dwar l-Ambjent u l-Ippjanar ser jiġu assenjati lil u ser ikomplu jkollhom effett fir-rigward tal-Awtorità tal-Ippjanar daqs li kieku magħmula taħt l-Att dwar l-Ippjanar tal-Iżvilupp. 3. Funzjonijiet li attwalment qed jiġu mwettqa mid-Direttorat tal-Ippjanar tal-Awtorità ta’ Malta dwar l-Ambjent u l-Ippjana r assunti mill-Awtorità tal-Ippjanar. Kap. 552. Kap. 549. Mill-4 ta’ April 2016 il-funzjonijiet kollha li attwalment qed jiġu mwettqa mid-Direttorat tal-Ippjanar tal-Awtorità ta’ Malta dwar l-Ambjent u l-Ippjanar għandhom jiġu assenjati u assunti mill-Awtorità tal-Ippjanar kif stabbilita taħt l-Att dwar l-Ippjanar tal-Iżvilupp, u l-funzjonijiet kollha attwalment mwettqa mid-Direttorat għall-Protezzjoni tal-Ambjent tal-Awtorità ta’ Malta dwar l-Ambjent u l-Ippjanar għandhom jiġu assenjati u assunti mill-Awtorità għall-Ambjent u r-Riżorsi kif stabbilita taħt l-Att dwar il-Protezzjoni tal-Ambjent. 4. L-Awtorità tal-Ippjanar u l-Awtorità għall-Ambjent u r-Riżorsi jassenjaw u jittrasferixxu kwalunkwe attiv, eċċ. Kap. 552. Kap. 549. Emendat: A.L.113 tal-2017. Mill-4 ta’ April 2016 l-Awtorità tal-Ippjanar kif stabbilita taħt l-Att dwar l-Ippjanar tal-Iżvilupp, u l-Awtorità għall-Ambjent u r-Riżorsi kif stabbilita taħt l-Att dwar il-Protezzjoni tal-Ambjent, għandhom jiġu delegati sabiex jassenjaw u jittrasferixxu kwalunkwe attiv, drittijiet, debiti, obbligi u funzjonijiet oħra tal-Awtorità ta’ Malta dwar l-Ambjent u l-Ippjanar sa mhux aktar tard mill-31 ta’ Lulju 2017. 5. Funzjonijiet li attwalment qed jiġu mwettqa mid-Direttorat għas-Servizzi Korporattivi u mid-Direttorat għall-Infurzar għandhom ikunu temporanjament assenjati u assunti mill-Awtorità tal-Ippjanar. Kap. 552. Mill-4 ta’ April 2016 il-funzjonijiet kollha li attwalment qed jiġu mwettqa mid-Direttorat għas-Servizzi Korporattivi u l-funzjonijiet kollha li attwalment qed jiġu mwettqa mid-Direttorat għall-Infurzar għandhom ikunu temporanjament assenjati u assunti mill-Awtorità tal-Ippjanar kif stabbilita taħt l-Att dwar l-Ippjanar ta’ l-Iżvilupp, sakemm jiġu assenjati b’mod permanenti skont ir-regolament 4. 6. Mill-1 ta’ Marzu 2017, l-Awtorità għall-Ambjent u r-Riżorsi mwaqqfa taħt l-Att dwar il-Protezzjoni tal-Ambjent għandha tkun assenjata b’mod permanenti u esklussiv ir-responsabbiltajiet kollha ta’ konformità u infurzar kif stabbilit taħt l-Att dwar il-Protezzjoni tal-Ambjent.".